Lahden urheilu

Tämä artikkeli käsittelee urheilua Lahden kaupungissa. Olympialaisurheilijoiden määrällä mitattuna Lahden merkittävimpiä urheiluseuroja ovat Lahden Hiihtoseura, Lahden Urheilijat, Lahden Ahkera sekä Lahden Ampumaseura.
Historia.
Päijät-Hämeen liikuntakulttuurin kehitys kuvastaa teollistumisen, koulutuksen ja järjestötoiminnan moninaisia vaikutuksia modernin urheilun leviämisessä. Eri alueiden erilaiset sosiaaliset rakenteet heijastuivat selvästi siinä, mitkä väestöryhmät olivat aktiivisimpia seurojen perustamisessa.
Lahden piirityön alueella perustajana toimi voimistelunopettaja K. E. Levälahti, joka järjesti Lahdessa voimistelunjohtajakursseja vuonna 1910. Lahden seudun voimistelu- ja urheilupiiri perustettiin vuonna 1911.
Yleisurheilu.
Lahden merkittävin yleisurheiluseura on Lahden Ahkera, joka luokitellaan yleisurheilun Superliigaan. Ahkeralla oli vuonna 2024 yhteensä 642 luokkaurheilijaa. Lahden Ahkera on saavuttanut kolme Kalevan maljan voittoa ja sijoittunut 18 kertaa kolmen parhaan joukkoon. Ahkeran ohella Kalevan maljan kilpailussa on menestynyt myös Lahden Urheilijat, joka on sijoittunut kerran kolmen parhaan joukkoon.
Yleisurheilun SM-kilpailut eli Kalevan kisat on järjestetty Lahdessa kuusi kertaa vuosina 1924, 1956, 1985, 2000, 2012 sekä 2023.
Voimistelu.
Lahden voimistelu sai alkunsa 1890-luvun loppupuolella. Ensimmäinen voimisteluseura oli vuonna 1899 perustettu Lahden Voimisteluseura.
Palloilulajit.
Jalkapallo.
Lahden menestynein jalkapalloseura on Lahden Reipas, joka on pelannut pääsarjatasolla SM-sarjassa ja Veikkausliigassa yhteensä 27 kauden ajan. Reipas on voittanut Suomen mestaruuden kolme kertaa ja jalkapallon Suomen Cupin seitsemän kertaa. Reippaan ohella pääsarjassa on pelannut myös FC Lahti yhteensä 25 kauden ajan saavuttaen kolme SM-pronssia, FC Kuusysi 20 kauden ajan sekä Upon Pallo kolmen kauden ajan.
Toiseksi korkeimmalla sarjatasolla on pelannut Lahden Palloseura yhteensä viiden kauden ajan. Useamman kauden kolmanneksi korkeimmalla sarjatasolla pelanneita lahtelaisseuroja ovat TP-Lahti (11 kautta), FC Lahti Akatemia ja Seiskat (5 kautta), Pallo-Lahti (4 kautta), FC City Stars (3 kautta) sekä Lahden Sampo (2 kautta).
Pesäpallo.
Lahden menestynein pesäpalloseura on Lahden Mailaveikot (LMV). LMV on pelannut Suomen korkeimmalla sarjatasolla SM-sarjassa vuoteen 2024 mennessä yhteensä 25 kauden ajan ja naisten pääsarjassa yhdeksän kauden ajan. Lahden Mailaveikot on voittanut yhteensä kahdeksan Suomen mestaruutta ja yhden naisten Suomen mestaruuden. LMV:n lisäksi Lahden suojeluskunta pelasi SM-sarjassa kuuden kauden ajan vuosina 1923–1928.
Pesäpallon arvo-ottelu, Itä-Länsi, on pelattu Lahdessa vuonna 1947.
Lentopallo.
Lahden menestynein lentopalloseura on Lahden Kimmo, joka on pelannut miesten pääsarjassa 31 kauden ajan. Lahden Kimmo on voittanut kolme Suomen mestaruutta, viisi SM-hopeaa ja neljä SM-pronssia. Kimmon lisäksi miesten pääsarjassa on pelannut yhden kauden ajan lentopalloseura Kakkonen.
Amerikkalainen jalkapallo.
Amerikkalaisessa jalkapallossa Lahden menestynein seura on Lahti Jets, joka on pelannut toiseksi korkeimmalla sarjatasolla I-divisioonassa useita kausia. Lisäksi Lahti Panthers ja Päijät-Häme Panthers ovat pelanneet korkeimmillaan kolmanneksi korkeimmalla sarjatasolla II-divisioonassa.
Talviurheilu.
Hiihto.
Lahden merkittävin hiihtoseura on hiihtoliiton valioluokkaan sijalle 7 luokiteltava Lahden Hiihtoseura. Lahden Hiihtoseuralla on laajaa toimintaa niin nuoriso-, huippu-urheilu- kuin harrastetoiminnassa. Lahtelaisten nuorisohiihtoseurojen joukkoon luetaan I-luokkaan kuuluva Nastolan Naseva.